สถานการณ์น้ำในลุ่มน้ำเจ้าพระยาและป่าสัก แนวโน้มปริมาณน้ำทางตอนบนลดลงอย่างต่อเนื่อง พร้อมเร่งระบายน้ำออกสู่ทะเล
นายประพิศ จันทร์มา อธิบดีกรมชลประทาน เปิดเผยว่า ปัจจุบัน (22 ต.ค. 64) สถานการณ์น้ำในลุ่มน้ำเจ้าพระยา ปริมาณน้ำในพื้นที่ตอนบนบริเวณจังหวัดนครสวรรค์ลดลงอย่างต่อเนื่อง โดยที่สถานีวัดน้ำท่า C.2 อ.เมืองนครสวรรค์ มีปริมาณน้ำไหลผ่าน 2,644 ลบ.ม./วินาที (ลดลง 25 ลบ.ม./วินาที) ก่อนไหลลงสู่เขื่อนเจ้าพระยา จังหวัดชัยนาท ซึ่งมีปริมาณน้ำไหลผ่าน 2,766 ลบ.ม./วินาที (ลดลง 13 ลบ.ม./วินาที) แต่ระดับน้ำด้านท้ายเขื่อนเจ้าพระยาเพิ่มขึ้นเล็กน้อย ได้แก่ บริเวณอำเภอเมือง จังหวัดสิงห์บุรี ระดับน้ำเพิ่มขึ้น 1 ซม. และจังหวัดอ่างทอง ระดับน้ำเพิ่มขึ้น 2 ซม. สำหรับสถานการณ์น้ำในลุ่มน้ำป่าสัก เขื่อนป่าสักชลสิทธิ์ มีปริมาณน้ำไหลเข้าอ่างฯ ลดลงเช่นกันและได้ปรับลดการระบายน้ำให้อยู่ในอัตรา 570 ลบ.ม./วินาที ทำให้ระดับน้ำในแม่น้ำป่าสักบริเวณด้านท้ายเขื่อนลดลงกรมชลประทาน จะใช้ระบบชลประทานในพื้นที่ลุ่มน้ำเจ้าพระยาตอนล่างและประตูระบายน้ำคลองลัดโพธิ์อันเนื่องมาจากพระราชดำริ เร่งระบายน้ำออกสู่ทะเลอย่างเต็มศักยภาพ เพื่อบรรเทาความเดือดร้อนให้กับประชาชน ควบคู่ไปกับการเก็บกักน้ำไว้ใช้ในช่วงแล้งหน้าให้ได้มากที่สุดด้วย